Clever under pres: Brancheforening kræver forbud

Clever sidder tungt på det danske marked for opladning af elbiler. Men den måde, selskabet og andre ladeoperatører samler forskellige ladeydelser i ét produkt, bør begrænses politisk, mener Drivkraft Danmark.

Brancheforeningen ønsker konkret et forbud mod såkaldt bundling mellem hjemmeladning og opladning på offentlige ladestandere. Samtidig vil den forhindre, at bilkøb kobles sammen med en bestemt ladeløsning.

Det vil ramme direkte ind i den model, Clever One bygger på, hvor hjemmeladning og adgang til Clevers offentlige ladenetværk kan købes som én samlet abonnementsløsning. Der er dog ikke tale om et krav om at forbyde Clever One eller faste ladeabonnementer som sådan.

Clever tilbydes sammen med bilen

Drivkraft Danmarks kritik bygger blandt andet på en ny undersøgelse blandt 1.000 danske elbilister. Her svarer 53 procent, at de blev præsenteret for en bestemt ladeudbyder, da de købte eller leasede deres elbil. Hele 41 procent af samtlige elbilister fik tilbudt en Clever-løsning som en del af bilhandlen, mens 11 procent blev tilbudt en anden udbyder.

Det er netop den kobling, Drivkraft Danmark vil have stoppet.

– Jeg mener, at det er særdeles kritisk, at der stadig ikke har været politisk opfølgning på Konkurrencerådets anbefalinger, siger direktør Jacob Stahl Otte.

Han mener både, at bundling mellem hjemme- og udeladning og mellem bilkøb og ladeløsning bør forbydes.

Mere end halvdelen bruger Clever

Clever har samtidig en usædvanligt stærk position. 57 procent af de adspurgte elbilister bruger Clever til opladning, og 52 procent har en fast Clever-aftale. 38 procent af samtlige elbilister i undersøgelsen kategoriseres som Clever One-kunder med fri opladning.

Drivkraft Danmark mener med henvisning til en separat COWI-analyse, at danske elbilister samlet betaler omkring 300 millioner kroner for meget om året for opladning.

Brancheforeningen har selv bestilt den nye forbrugerundersøgelse og har samtidig en klar interesse i at få ændret markedet. Tallene bør derfor læses med det forbehold.

Men hvis politikerne følger ønsket om at forbyde bundling, kan konsekvenserne blive mærkbare. For det vil udfordre netop den samlede løsning, som har været med til at gøre Clever One til den mest udbredte abonnementsløsning blandt danske elbilister.

LÆS MERE:

Flertallet af Clever One-kunder frygter, at de betaler for meget (25.08.2026)

Clever under pres: Brancheforening kræver forbud