Flertallet af Clever One-kunder frygter, at de betaler for meget

Clever One er blevet en populær måde at gøre opladningen af elbilen forudsigelig på. En pris og opladning ad libitum. Men en ny undersøgelse viser, at mange af kunderne selv er i tvivl om økonomien. 58 procent af Clever One-kunderne svarer, at de er usikre på, om de betaler for meget. Til sammenligning gælder det 47 procent af Clever-kunder, der betaler efter forbrug, og 32 procent blandt elbilister hos andre udbydere.

Samtidig ønsker 72 procent af Clever One-kunderne bedre indsigt i, hvor meget de potentielt kunne spare.

Så langt rækker 908 kroner om måneden

Clever One koster 849 kroner om måneden. Lejes ladeboksen hos Clever, kommer yderligere 59 kroner oveni, så den samlede pris bliver 908 kroner om måneden eller 10.896 kroner om året.

Antager vi en elbil, der inklusive ladetab bruger 20 kWh per 100 kilometer, vil 20.000 kilometers årlig kørsel kræve omkring 4.000 kWh strøm. Dermed svarer abonnementet til en gennemsnitspris på cirka 2,72 kroner per kWh.

Kan bilisten i stedet dække sit samlede ladebehov billigere end det ved at betale efter forbrug, vil Clever One isoleret set være den dyrere løsning.

Ved 15.000 kilometer om året stiger break-even til cirka 3,63 kroner per kWh, mens den ved 30.000 kilometer falder til omkring 1,82 kroner per kWh.

Det rene Clever One-abonnement uden hjemmeboks koster 999 kroner om måneden. Ved 20.000 kilometer svarer det med samme forudsætninger til knap 3 kroner per kWh.

Årlig kørsel | Strømforbrug* | Clever One + lejet boks | Break-even-pris | Clever One uden boks | Break-even-pris
10.000 km | 2.000 kWh | 10.896 kr./år | 5,45 kr./kWh | 11.988 kr./år | 5,99 kr./kWh
15.000 km | 3.000 kWh | 10.896 kr./år | 3,63 kr./kWh | 11.988 kr./år | 4,00 kr./kWh
20.000 km | 4.000 kWh | 10.896 kr./år | 2,72 kr./kWh | 11.988 kr./år | 3,00 kr./kWh
25.000 km | 5.000 kWh | 10.896 kr./år | 2,18 kr./kWh | 11.988 kr./år | 2,40 kr./kWh
30.000 km | 6.000 kWh | 10.896 kr./år | 1,82 kr./kWh | 11.988 kr./år | 2,00 kr./kWh

* Beregnet med et samlet strømforbrug på 20 kWh/100 km inklusive ladetab. Clever One med lejet ladeboks koster 908 kr. om måneden, mens abonnementet uden ladeboks koster 999 kr.

Sådan læses tabellen: Kører du eksempelvis 20.000 km om året, skal din alternative opladning i gennemsnit koste mere end cirka 2,72 kr./kWh, før Clever One med lejet ladeboks bliver billigere.

Mange Clever-kunder kører relativt lidt

Og netop kørselsbehovet er interessant. Undersøgelsen viser, at 36 procent af Clever One-kunderne kører under 20.000 kilometer om året, mens hele 73 procent holder sig under 30.000 kilometer.

Det betyder ikke automatisk, at de betaler for meget. Clever One inkluderer også opladning på Clevers offentlige ladenetværk, og bilister, der ofte hurtig- eller lynlader ude, kan få betydeligt mere værdi ud af abonnementet end dem, der næsten altid lader billigt hjemme.

Er du Clever One-kunde?

JaHar væretOvervejer detNej Stem

Men tallene understreger, hvorfor abonnementet ikke nødvendigvis er den billigste løsning for alle.

Undersøgelsen er gennemført af Operate blandt 1.000 danske elbilister og er bestilt af brancheforeningen Drivkraft Danmark, der samtidig ønsker politiske indgreb mod bundling af ladeabonnementer. Resultaterne skal derfor læses med det forbehold.

For den enkelte elbilist er det afgørende spørgsmål langt mere enkelt: Hvor meget kører du – og hvad ville de samme kilowatt-timer koste, hvis du betalte efter forbrug?

Flertallet af Clever One-kunder frygter, at de betaler for meget